Go ya ka mongwaledi wa gagwe Pyarelal, Mohandas Gandhi yo e bego e le moetapele wa bodumedi wa kua India, o lemogile gore: “Lefase le tšweletša mo go lekanego go kgotsofatša senyakwa sa motho yo mongwe le yo mongwe e sego go kgotsofatša megabaru ya motho yo mongwe le yo mongwe.” Mmušo wa Modimo o tla fediša sebaki sa mathata a lefase ka go dira gore batho ba fetoše dipelo tša bona. Moporofeta Jesaya o boletše gore ka tlase ga pušo yeo, batho ba ‘ka se gobatšane goba ba senya’ lefase. (Jesaya 11:9) Ge e le gabotse, batho ba dimilione bao ba tšwago ditlogong tše di sa swanego ba šetše ba ithuta ka ditekanyetšo tše di phagamego tša Modimo. Ba rutwa gore ba rate Modimo le moagišani, go ba le moya wa tebogo, go hlokomela tikologo le ditšweletšwa tša yona tša tlhago le gore ba phele ka go dumelelana le morero wa Mmopi ka batho le lefase. Ba lokišeletšwa gore ba tle ba phele lefaseng la paradeise.—Mmoledi 12:13; Mateo 22:37-39; Bakolose 3:15.